
PARLAMENTUL ROMÂNIEI

CAMERA DEPUTAŢILOR 
Comisia pentru muncă şi protecţie socială
	Bucureşti, 13 octombrie 2016
Nr. 4c-7/676
	
	


RAPORT 
asupra cererii de reexaminare a Legii pentru modificarea şi completarea Legii dialogului social nr.62/2011

În conformitate cu prevederile art.137 din Regulamentul Camerei Deputaţilor, republicat, cu modificările şi completările ulterioare, Comisia pentru muncă şi protecţie socială a fost sesizată cu cererea de reexaminare a Legii pentru modificarea şi completarea Legii dialogului social nr.62/2011, trimisă cu adresa 
nr. PLx 35/2016 din 13 septembrie 2016.
Legea, adoptată de Camera Deputaţilor şi de Senat cu respectarea prevederilor art.75 şi ale art.76 alin.(1) din Constituţia României, republicată, a fost transmisă spre promulgare Preşedintelui României la data de 16 mai 2016. 
Această lege are ca obiect de reglementare modificarea Legii dialogului social nr.62/2011 în sensul interzicerii concedierii pe durata mandatului persoanelor alese în organele de conducere ale organizaţiilor sindicale, precum şi pe o perioadă de doi ani de la finalizarea acestuia, pentru motive care nu ţin de persoana salariatului, pentru necorespundere profesională sau pentru motive ce ţin de îndeplinirea mandatului.

În conformitate cu dispoziţiile art.77 alin.(2) din Constituţia României, republicată, Preşedintele României a formulat cererea de reexaminare asupra legii transmisă spre promulgare din următoarele considerente:

- Curtea Constituţională a reţinut în jurisprudenţa sa, că în cazurile în care nu există o legătură între activitatea sindicală şi concediere, interdicţia de concediere a celor aleşi în organele de conducere ale sindicatelor nu are o justificare obiectivă şi rezonabilă, ci este un privilegiu al acestor persoane faţă de restul salariaţilor, contravenind astfel dispoziţiilor art. 16 din Constituţie; mai mult, Curtea Constituţională a reţinut că interzicerea absolută a concedierii atât pentru motive care ţin de persoana salariatului (necorespunderea profesională cu locul de muncă în care acesta este încadrat), cât şi pentru motive care nu ţin de persoana salariatului (ex.: desfiinţarea locului de muncă) reprezintă o limitare a activităţii economice prin îngrădirea dreptului angajatorului de a hotărî cu privire la organizarea activităţii persoanei juridice.

- prin conţinutul său, norma prevăzută la articolul unic pct.1 reintroduce soluţii legislative constate ca fiind neconstituţionale, cu ignorarea efectelor deciziilor Curţii Constituţionale. În acest context, s-a subliniat că instanţa de contencios constituţional a statuat constant că adoptarea de către legiuitor a unor norme contrare celor hotărâte într-o decizie a Curţii Constituţionale, prin care se tinde la păstrarea soluţiilor legislative afectate de vicii de neconstituţionalitate, încalcă Legea fundamentală.

În legătură cu obiecţiile formulate în cererea de reexaminare, în urma reanalizării textului legii, membrii comisiei au formulat următoarele observaţii:

- referitor la prevederile art.I pct.1 din legea transmisă spre promulgare, membrii comisiei au considerat că salariaţii se află într-o situaţie diferită faţă de salariaţii-lideri sindicali, întrucât numai aceştia din urmă contribuie la apărarea drepturilor şi la promovarea intereselor profesionale, economice şi sociale ale salariaţilor. Astfel, salariaţii-lideri sindicali pot întreprinde orice acţiune prevăzută de lege, inclusiv de a formula acţiuni în justiţie, în numele membrilor de sindicat, fără a avea nevoie de un mandat expres din partea celor în cauză. Aşadar, prin specificul atribuţiilor lor, aceştia constituie un puternic factor de echilibru economic şi social, capabil să asigure îmbunătăţirea continuă a condiţiilor de muncă şi de viaţă ale membrilor de sindicat.
- Curtea Constituţională, în jurisprudenţa sa, a reţinut că liderii sindicali se află într-o situaţie diferită de cea a celorlalţi salariaţi, iar protecţia lor legală este nu numai justificată, dar şi necesară. Angajaţii cu funcţii eligibile într-un organism sindical sunt în situaţii diferite faţă de ceilalţi angajaţi, astfel încât tratamentul juridic aplicabil cu privire la concediere este justificat obiectiv. Măsura de protecţie a mandatului exercitat de reprezentanţii aleşi în organele de conducere ale sindicatelor are caracterul unei garanţii legale împotriva eventualelor acţiuni de constrângere, de şantaj sau de reprimare, de natură să împiedice exercitarea mandatului. Este evident că liderii sindicali nu şi-ar putea îndeplini mandatul încredinţat de salariaţi de a le apăra drepturile şi de a promova interesele profesionale, economice şi sociale ale acestora, dacă ar fi expuşi unor represalii, ameninţări sau şantajări din partea angajatorilor. Situaţia deosebită în care se află salariaţii membri ai organelor de conducere ale sindicatelor este determinată de atribuţiile lor în asigurarea îndeplinirii rolului sindicatelor, prevăzut în teza a doua a art.9 din Constituţie, potrivit căreia sindicatele "contribuie la apărarea drepturilor şi la promovarea intereselor profesionale, economice şi sociale ale salariaţilor. 
- De asemenea, Curtea a reţinut că dispoziţiile legale criticate reprezintă o măsură de protecţie a liderilor sindicali, pentru ca aceştia să poată îndeplini în bune condiţii atribuţiile cu care au fost însărcinaţi de salariaţii membri de sindicat care i-au ales. Măsura de protecţie se justifică prin necesitatea de a se contracara eventualele măsuri abuzive, cu caracter represiv sau de intimidare, din partea angajatorului. În lipsa unei asemenea măsuri de protecţie, societatea comercială ar avea un puternic mijloc de presiune asupra reprezentantului sindicatului, care ar afecta poziţia de egalitate a sindicatului faţă de societatea comercială, precum şi îndeplinirea de către sindicat a rolului său constituţional, consfinţit de art. 9 din Constituţie, de a apăra interesele profesionale, economice şi sociale ale salariaţilor.
- Măsura de limitare este adecvată, fiind capabilă să ducă la îndeplinirea scopului protejării activităţii sindicale şi este necesară pentru îndeplinirea acestui scop. Însă, întrucât dispoziţiile criticate prezumă absolut existenţa unei legături între motivul de concediere şi activitatea sindicală, fără a lăsa posibilitatea angajatorului de a concedia salariatul care ocupă şi o funcţie eligibilă într-un organism sindical, pentru motive care nu ţin de activitatea sindicală, această soluţie legislativă impune angajatorului o sarcină nerezonabilă şi excesivă în raport cu obiectivul care trebuie atins - protecţia libertăţii sindicale, neexistând astfel un just echilibru între interesele concurente. 
- Interzicerea absolută a concedierii liderilor sindicali, indiferent dacă măsura concedierii are sau nu legătură cu activitatea sindicală, poate să conducă la afectarea bunei desfăşurări a activităţii angajatorului, fără de care nu s-ar mai justifica nici existenţa organismului sindical.

Astfel, în temeiul art.137 alin.(3), membrii comisiei au acceptat, în parte, solicitările formulate de Preşedintele României şi propun admiterea, în parte, a cererii de reexaminare, respectiv adoptarea legii cu amendamente.

La lucrările comisiei, care au avut loc în data de 11 octombrie 2016, şi-au înregistrat prezenţa 18 deputaţi, din totalul de 22 membri ai comisiei.

În baza prevederilor art.55 din Regulamentul Camerei Deputaţilor, republicat, la dezbateri au participat:

· d-l Serghei Mesaroş - director, Ministerul Muncii, Familiei, Protecţiei Sociale şi Persoanelor Vârstnice 

· d-l Bogdan Iuliu Hossu - Preşedinte, Confederaţia Naţională Sindicală - “Cartel Alfa”

· d-l Ion Pisc Scrădeanu – prim-vicepreşedinte, Blocul Naţional Sindical

· d-l Cristian Mihai – vicepreşedinte, Blocul Naţional Sindical
· d-l Florin Vîlnei – preşedinte, Federaţia Naţională a Sindicatelor Poliţiştilor - „SED LEX”

· d-l Lucian Vasilescu – Secretar, Confederaţia Naţională a Sindicatelor Libere din România - „Frăţia”

· d-l Eduard Floria – reprezentant Confederaţia Patronală „Concordia”

· d-l Alin Stoica – reprezentant Confederaţia Patronală „Concordia”.
Senatul, în calitate de primă Cameră sesizată, a respins Legea pentru modificarea şi completarea Legii dialogului social nr.62/2011, în şedinţa din 5 septembrie 2016. 

Legea face parte din categoria legilor organice, conform prevederilor art.73 alin.(3) din Constituţia României, republicată.

În urma finalizării dezbaterilor, membrii comisiei au hotărât, cu majoritate de voturi (2 abţineri), să supună plenului Camerei Deputaţilor prezentul raport asupra cererii de reexaminare formulată de Preşedintele României, prin care se propune adoptarea legii cu amendamente. Acestea se regăsesc în anexa care face parte integrantă din prezentul raport de reexaminare. 

SECRETAR, 






Adrian SOLOMON




Daniel IANE
Întocmit,
Consilier parlamentar Lidia Vlădescu
ANEXĂ
AMENDAMENTE ADMISE
În cursul reexaminării legii, următoarele amendamente au fost admise:
	Nr. crt.
	Text
adoptat de Parlament
	Text propus de Comisie

(autor amendament)
	Motivare amendamente

	1. 
	Titlul legii
Lege pentru modificarea şi completarea Legii Dialogului Social nr.62/2011

	Nemodificat 
	

	2. 
	Articol unic - Legea dialogului social nr.62/2011, republicată în Monitorul Oficial al României, Partea I, nr. 625 din 31 august 2012, cu modificările şi completările ulterioare, se modifică şi se completează după cum urmează:

	Nemodificat 
	

	3. 
	1. La articolul 10, după alineatul (1) se introduce un nou alineat, alineatul (11), cu următorul cuprins:
„(11) Este interzisă, sub sancţiunea nulităţii absolute a deciziei de concediere, concedierea persoanelor alese în organele de conducere ale sindicatelor pe toată durata mandatului, precum şi pe o perioadă de 2 ani de la încetarea acestuia, pentru motive care nu ţin de persoana salariatului, pentru necorespundere profesională sau pentru motive ce ţin de îndeplinirea mandatului pe care l-au primit de la salariaţii din unitate.


	1. La articolul 10, după alineatul (1) se introduc două noi alineate, alineatele (11) şi (12), cu următorul cuprins:
Alin.(11)  nemodificat 

(12) Prevederile alin.(11) nu se aplică în cazul concedierii pentru motive ce intervin ca urmare a reorganizării judiciare sau a falimentului angajatorului, în condiţiile legii, ori în situaţia în care, doi ani consecutivi, salariatul a primit la evaluarea profesională anuală calificativul necorespunzător.”
Autori: membrii comisiei aparţinând grupurilor parlamentare ale PSD şi UDMR


	Pentru respectarea normelor de tehnică legislativă.

Ca urmare a admiterii, în parte, a cererii de reexaminare.

	4. 
	2. La articolul 10, alineatul (2) se modifică şi va avea următorul cuprins:

„(2) Dispoziţiile alin. (1) şi (11) se aplică în mod corespunzător şi raporturilor de serviciu ale funcţionarilor publici şi funcţionarilor publici cu statut special.”

	2. La articolul 10, alineatul (2) se modifică şi va avea următorul cuprins:

„(2) Dispoziţiile alin. (1) - (12) se aplică în mod corespunzător şi raporturilor de serviciu ale funcţionarilor publici şi funcţionarilor publici cu statut special.”
Autori: membrii comisiei aparţinând grupurilor parlamentare ale PSD şi UDMR


	Pentru respectarea normelor de tehnică legislativă, ca urmare a admiterii, în parte, a cererii de reexaminare.

	5. 
	3. La articolul 135 alineatul (1), litera a) se modifică şi va avea următorul cuprins:

„a) dacă există un sindicat constituit la nivel de unitate, afiliat la o federaţie sindicală reprezentativă în sectorul de activitate din care face parte unitatea, negocierea se face de către reprezentanţii federaţiei sindicale, la solicitarea şi în baza mandatului sindicatului, conform art. 134 pct. 2 lit. a);”

	Nemodificat 

